उन्होंने गांधी को अपना आख़िरी ख़त 20 सितम्बर 1910 को लिखा जो उनका गांधी को लिखा सबसे लंबा खत भी था: ‘अब जब मौत को मैं अपने बिलकुल नज़दीक देख रहा हूं तो मैं कहना चाहता हूं जो मेरे जेहन में साफ़- साफ नज़र आता है और जो आज सबसे ज़्यादा ज़रूरी है, और वह है - ‘निष्क्रय प्रतिरोध ‘ (इसे आप ‘सत्याग्रह’ भी कह सकते हैं) जोकि कुछ और नहीं बल्कि प्रेम का पाठ है... प्रेम इंसान के जीवन का एकमात्र और सर्वोच्च नियम है और यह बात हर इंसान की आत्मा भी जानती है; और अगर इंसान किसी गलत अवधारणा को न माने, तो शायद वह इसे समझ सकता है. इसी प्रेम की उद्घोषणा सभी संतों ने की है फिर वह चाहे भारतीय हो, चीनी हो, यहूदी हो, यूनानी हो या रोमन हो. जब प्रेम में बल का प्रवेश हो जाता है तो फिर वह जीवन का नियम नहीं रह पाता और हिंसा का रूप धारण कर लेता है और ताकतवर की शक्ति बन जाता है...’ टॉलस्टॉय अपने आख़िरी दिनों में उदास रहे और कोई आश्चर्य नहीं क्योंकि जो ‘वॉर एंड पीस’ जैसा सर्वकालिक उपन्यास लिखे और जो जीवन में शांति की महत्ता को समझता हो, वह अपने समाज में फैली हिंसा को देखकर उदास क्यों नहीं होगा! गांधी जी भी तो अपने अंतिम दिनों में उदास थे.